Asia C-455/06

Heemskerk BV ja Firma Schaap

vastaan

Productschap Vee en Vlees

(College van Beroep voor het bedrijfslevenin esittämä ennakkoratkaisupyyntö)

”Asetukset (EY) N:o 615/98, (EY) N:o 1254/1999 ja (EY) N:o 800/1999 — Direktiivi 91/628/ETY — Vientituet — Nautaeläinten suojelu kuljetuksen aikana — Jäsenvaltion hallintoelimen toimivalta virallisen eläinlääkärin ilmoituksen vastaisesti katsoa, ettei eläinten kuljetusväline ole yhteisön säännösten mukainen — Jäsenvaltioiden tuomioistuinten toimivalta — Yhteisön oikeuteen nojautuvien perusteiden tutkiminen viran puolesta — Reformatio in peiusin kieltävä kansallinen sääntö”

Julkisasiamies Y. Botin ratkaisuehdotus 6.5.2008 I ‐ 8766

Yhteisöjen tuomioistuimen tuomio (suuri jaosto) 25.11.2008 I ‐ 8799

Tuomion tiivistelmä

(Neuvoston asetuksen N:o 1254/1999 33 artiklan 9 kohta; neuvoston direktiivin 91/628, sellaisena kuin se on muutettuna direktiivillä 95/29, liitteessä olevan VI luvun 47 kohdan B alakohta)

(Komission asetus N:o 800/1999; neuvoston direktiivi 91/628, sellaisena kuin se on muutettuna direktiivillä 95/29)

(Komission asetuksen N:o 615/98 1 artikla ja 5 artiklan 3 ja 7 kohta; neuvoston direktiivi 91/628, sellaisena kuin se on muutettuna direktiivillä 95/29)

Vientitukijärjestelmän soveltamista koskevista erityisistä yksityiskohtaisista säännöistä elävien nautaeläinten hyvinvoinnin osalta kuljetuksen aikana annettua asetusta N:o 615/98 ja tarkemmin ottaen sen 1 artiklaa ja 5 artiklan 3 ja 7 kohtaa on tulkittava siten, että vientitukien alalla toimivaltainen kansallinen viranomainen on toimivaltainen päättämään, ettei eläinten kuljetus ole ollut eläinten suojelemisesta kuljetuksen aikana annetun neuvoston direktiivin 91/628, sellaisena kuin se on muutettuna direktiivillä 95/29, säännösten mukaista, vaikka virallinen eläinlääkäri on kyseisen asetuksen 2 artiklan 3 kohdan mukaisesti varmentanut, että tuo kuljetus on tämän direktiivin säännösten mukainen. Toimivaltaisen viranomaisen tämän päätelmän on perustuttava eläinten hyvinvointia koskeviin objektiivisiin seikkoihin, joilla viejän esittämät asiakirjat voidaan asettaa kyseenalaisiksi, ja viejän tehtävänä on tarvittaessa osoittaa, että ne seikat, joihin toimivaltainen viranomainen vetoaa direktiivin 91/628, sellaisena kuin se on muutettuna direktiivillä 95/29, noudattamatta jättämistä koskevan päätelmänsä tueksi, eivät ole merkityksellisiä. (ks. 32 kohta ja tuomiolauselman 1 kohta)

Kun arvioidaan, onko oikeus vientitukeen olemassa maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä annetussa asetuksessa N:o 800/1999 säädetyissä tapauksissa, ja kun lippujäsenvaltio on myöntänyt alukselle hyväksynnän eläinten kuljettamiseen sen tietyllä pinta-alalla, vientijäsenvaltion toimivaltaisten viranomaisten on käytettävä tätä hyväksyntää perustana, kun ne arvioivat, onko niitä yhteisön säännöksiä, jotka koskevat eläinten hyvinvointia kuljetuksen aikana, noudatettu. Toimivaltaisen viranomaisen on nimittäin hyväksyntää myöntäessään välttämättä suoritettava perusteellisia tarkastuksia, jotta se voisi laskea aluksen koko sen hyötypinta-alan, jolla eläinten hyvinvointi niiden kuljetuksen aikana voidaan varmistaa. On siis syytä katsoa, että hyväksynnässä mainittu pinta-ala heijastaa pinta-alaa, jolla eläinten hyvinvointi on taattu. (ks. 36 ja 38 kohta sekä tuomiolauselman 2 kohta)

Naudanliha-alan yhteisestä markkinajärjestelystä annetun asetuksen N:o 1254/1999, jonka mukaan vientituen maksamisedellytyksenä on kyseisten säännösten noudattaminen, 33 artiklan 9 kohdassa olevaa käsitettä ”eläinten hyvinvointia koskevassa yhteisön lainsäädännössä vahvistettujen säännösten noudattaminen” on tulkittava siten, että jos todetaan, että eläinten suojelemisesta kuljetuksen aikana annetun direktiivin 91/628, sellaisena kuin se on muutettuna direktiivillä 95/29, liitteessä olevan VI luvun 47 kohdan B alakohdassa säädettyjä lastaustiheyttä koskevia yhteisön edellytyksiä ei ole noudatettu eläinten kuljetuksen aikana, lähtökohtaisesti on katsottava, että näitä säännöksiä on tällöin rikottu kaikkien kuljetettujen elävien eläinten osalta. (ks. 39 kohta ja tuomiolauselman 3 kohta)